สถานการณ์รัสเซีย-ยูเครน ทำให้ปุ๋ยราคาสูงขึ้น แนะใช้ปุ๋ยเคมีอย่างคุ้มค่า หนุนใช้ปุ๋ยอินทรีย์ทดแทน
นายรณรงค์ พูลพิพัฒน์ ผู้อํานวยการสำนักงานนโยบายและยุทธศาสตร์การค้า (สนค.) เปิดเผยว่า สถานการณ์ความขัดแย้งหว่างรัสเซียและยูเครน ส่งผลให้ราคาปุ๋ยทั่วโลกรวมทั้งไทยปรับตัวสูงขึ้น ส่งผลกระทบทางอ้อมต่อภาวะเงินเฟ้อของไทย ทำให้ต้นทุนการผลิตสินค้าเกษตรและอุตสาหกรรมที่เกี่ยวเนื่องเพิ่มขึ้น จึงมีข้อเสนอแนะ เพื่อแก้ไขปัญหาปุ๋ยราคาแพงโดยในระยะสั้น ควรส่งเสริมการใช้ปุ๋ยเคมีอย่างมีประสิทธิภาพ ในสัดส่วนที่เหมาะสมคุ้มค่าและใช้ปุ๋ยอินทรีย์ทดแทนให้มากขึ้น รวมทั้งควรมีการกระจายแหล่งนำเข้าจากกลุ่มประเทศอาเซียนมากขึ้นและหาแหล่งนำเข้าแม่ปุ๋ยแหล่งใหม่เพิ่มเติม อาทิ ตุรกี (แม่ปุ๋ยไนโตรเจน) และบราซิล (แม่ปุ๋ยโพแทสเซียม) ส่วนระยะกลาง ควรส่งเสริมการผลิตและใช้ปุ๋ยอินทรีย์ ในประเทศให้มากขึ้น สอดคล้องกับหลักปรัชญาเศรษฐกิจพอเพียง และใช้วัสดุอินทรีย์เหลือทิ้งจากวัตถุดิบในท้องถิ่นอย่างคุ้มค่า เพื่อเพิ่มรายได้เกษตรกรในการจำหน่ายวัตถุดิบเหลือใช้จากการเกษตรที่นำมาทำปุ๋ยอินทรีย์ ในระยะยาว ควรส่งเสริมการผลิตปุ๋ยอินทรีย์ที่เป็นมิตรกับสิ่งแวดล้อม พร้อมกำหนดเป้าหมายการผลิตและการใช้ในประเทศ ซึ่งถือเป็นการดำเนินธุรกิจภายใต้โมเดลเศรษฐกิจ BCG และเร่งส่งเสริมตลาดสินค้าอินทรีย์ ตลอดจนสร้างความโปร่งใสด้านข้อมูลให้ตลาดปุ๋ยภายในประเทศ ด้วยการเก็บรวบรวมข้อมูลความต้องการใช้กับปริมาณปุ๋ยภายในประเทศ รวมทั้งข้อมูลราคาและการกระจายของสินค้า โดยอาจมีการแจ้งเตือนสต๊อกล่วงหน้า เพื่อให้แน่ใจว่าไม่เกิดการกักตุน หรือปรับเพิ่มราคา